Ullevål hageby-opprør mot det borgerlige byrådet
Beboere i og rundt Eventyrveien i Ullevål hageby føler seg sviktet av det borgerlige byrådet.  – Jeg har bare to ord: Total overkjøring, sier May Brynildsen til Aftenposten. Hun er en del av aksjonsgruppen som det siste året har jobbet mot et planlagt sykkelprosjekt i Eventyrveien i Ullevål hageby.  Prosjektet er en del av Oslo kommunes sykkelstrategi og går ut på å tilrettelegge for syklende og gående i Eventyrveien. Det innebar i utgangspunktet fjerning av snaut 60 parkeringsplasser. Flere medier har omtalt prosjektet og konflikten. Deriblant Avisa Oslo. Over 500 underskrifter Prosjektet er – mildt sagt – svært upopulært blant beboerne i området. Aksjonsgruppen har blant annet samlet inn 520 underskrifter og levert et innbyggerforslag til bystyret om å stoppe prosjektet. De trekker frem at det er mange barn som ferdes i Eventyrveien, og de er bekymret for barnas trygghet. «Vi ønsker parkerte biler langs veien for å demme opp mot et økende antall syklister i høy fart like innpå hageportene til små barn som går til/fra skole og barnehage», skriver gruppen i oppropet. I tillegg peker de på at behovet for bil er annerledes i ytre by enn i sentrum. – Vi kan trenge bil til å kjøre barn til bortekamp, dra på ski i Marka eller kjøre til hytta, sier May Brynildsen til Aftenposten.  Aksjonsgruppen har støtte fra både Oslo Havebyselskap og Ullevål Hageby vel. – Klarer ikke kjøre høyrepolitikken May Brynildsens datter, Aurora Brynildsen, er også med i auksjonsgruppen. Hun mener byen har valgt inn et borgerlig byråd som lot velgerne tro at de skulle beholde en balanse mellom sykkel og bil. – Vi trodde at sykkelnettet skulle utvikles i dialog med oss som bor i byen – men byrådet har svikter oss velgere, sier hun. Brynildsen mener det nye byrådet lener seg på gammel MDG-politikk. – Høyre klarer ikke kjøre høyrepolitikken. MDG klarer å styre Oslo fra opposisjon, sier hun. Har endret prosjektet De voldsomme protestene kommer til tross for at sykkelprosjektet faktisk er blitt nedskalert av det nye byrådet. I desember i fjor la Marit Vea (V), byråd for miljø og samferdsel,  frem et nytt forslag. Her ble det lagt opp til å avvente fjerning av parkeringsplasser på én del av strekningen inntil videre. Dette innebærer at 21 parkeringsplasser skånes. Bymiljøetaten skal riktignok evaluere behovet for å fjerne de resterende plassene senere.  – Det synes vi er falskt. Vi skjønner jo at det kommer til gjelde hele strekningen til slutt, sier May Brynildsen. I tillegg har byrådspartiene foreslått å legge til rette for flere beboerparkeringsplasser i den kryssende gaten Per Gynts vei, for å kompensere. – Har kommet innbyggerne i møte Vea selv forstår at det kan være frustrerende å miste parkeringsplasser, men understreker at byrådet har vært tydelige på at de vil fortsette sykkelsatsingen i Oslo. – Mye av det som gjenstår, er å tette hullene i sykkelveinettet. I Eventyrveien handler dette om en enkel tilrettelegging som innebærer fjerningen av enkelte parkeringsplasser, sier hun. Hun forteller at flere av parkeringsplassene trolig må fjernes uavhengig av sykkelsatsingen. – Vi har fått tilbakemelding fra brannvesenet om at de sliter med å komme seg forbi de parkerte bilene i veien, særlig om vinteren, så det er flere forhold som gjør at vi er nødt til å fjerne parkeringsplasser. Hun er ikke enig i beboernes bekymringer for sikkerheten til fotgjengere i veien. – Det kommunen gjør på veinettet, skal alltid være godt faglig begrunnet, og det er de mykeste trafikantenes sikkerhet som skal prioriteres. Det gjelder også i Eventyrveien. Siden jeg vet at trafikksikkerheten er en stor bekymring i nærmiljøet, vil vi for sikkerhets skyld evaluere tiltakene i løpet av det første året og sette inn ekstra fartsregulerende tiltak ved behov. Faller på sin egen urimelighet Miljø- og samferdselspolitisk talsperson i Høyre, Mehmet Kaan Inan, mener beboernes kritikk av Høyre faller på sin egen urimelighet. – Det er stor forskjell på den løsningen vi har kommet frem til, og hva som var utgangspunktet med MDG i byråd. Etter MDGs plan skulle alle parkeringsplassene fjernes. Nå beholdes over en tredjedel, samtidig som det skal etableres noen nye i en sidegate, sier han til Aftenposten. Han kjenner seg ikke igjen av aksjonistenes beskrivelser om overkjøring. – Jeg mener tvert imot vi har funnet frem til et godt kompromiss.
Beboere i Ullevål hageby er mot et sykkelprosjekt i området. Prosjektet innebar i utgangspunktet fjerning av 60 parkeringsplasser. En aksjonsgruppe har samlet 520 underskrifter for å stoppe prosjektet. De vil beholde parkering og frykter farlig sykling nær barn. Etter protester, er prosjektet nå justert. 21 parkeringsplasser blir ikke fjernet med en gang.